ཡང་ཟབ་ལས༔ སེང་ཆེན་གསོལ་མཆོད་
བསྡུས་པ་ཕྲིན་ལས་གློག་འཁྱུགས་
བཞུགས༔
དད་དང་དམ་ཚིག་ལྡན་པ་ཡིས༔ བསྟན་དང་འགྲོ་ལ་སྨན་སླད་དུ༔ མཐུན་རྫས་སྐྱེམས་ཕུད་བསྐང་
རྫས་བཤམས༔ ཏིང་འཛིན་སྔགས་ཀྱིས་བྱིན་གྱིས་བརླབས༔  རཾ་ཡཾ་ཁཾ༔ ཨོཾ་ཨཱཿཧཱུྃ༔ རང་སྣང་
རྣམ་དག་འོག་མིན་དོན་གྱི་ཞིང༔ མཁའ་སྤྱོད་མཐོང་བ་ཀུན་སྨོན་ཞིང་ཁམས་
སུ༔རིགས་གསུམ་པདྨའི་སྒྱུ་འཕྲུལ་དཔའ་བོ་རྗེ༔ སེང་ཆེན་བདུད་འདུལ་
ནོར་བུ་དགྲ་འདུལ་རྩལ༔ འཁོར་དུ་དྭངས་སྨན་དཔའ་བརྟུལ་སྡེ་ཚོགས་བཅས༔
གསོལ་ལོ་མཆོད་དོ་ཐུགས་དམ་དགྱེས་པ་བསྐངས༔ འདོད་དགུའི་རེ་བ་མ་ལུས་ཡིད་བཞིན་འགྲུབ༔ འགལ་རྐྱེན་ཀུན་སོལ་མཐུན་རྐྱེན་འབད་མེད་སྒྲུབས༔
རྒྱལ་བསྟན་དར་རྒྱས་འགྲོ་རྣམས་དགེ་ལ་སྤྱོད༔ ནད་མུག་མཚོན་འཁྲུགས་རྒུད་པ་དབྱིངས་སུ་ཞི༔ མཆོག་ཐུན་དངོས་གྲུབ་འབད་མེད་མྱུར་དུ་སྩོལ༔ བཅོལ་
བའི་ཕྲིན་ལས་མྱུར་དུ་འགྲུབ་པར་མཛོད༔ དེ་ལྟར་མཆོད་གསོལ་བགྱིས་པ་ཡིས༔ གེགས་ཞི་བསམ་པའི་དོན་འགྲུབ་ངེས༔ ས་མ་ཡ༔ རྒྱ་རྒྱ་རྒྱ༔ ཞེས་པའང་དཔའ་བོ་གླིང་གིས་བྱིན་གྱིས་བརླབས་པའི་སྐྱེས་མཆོག་གུ་རུ་རྒྱལ་མཚན་གྱིས་བསྐུལ་ངོར་ནམ་སྤྲུལ་རིན་པོ་ཆེའི་བརྡ་ཡིག་ལ་བརྟེན་ནས༔ ཁོ་མོ་
ཏཱ་རེ་ལྷ་མོས་རྨ་ཆེན་གྱི་གནས་གླིང་རི་པདྨ་འབུམ་རྫོང་དུ་བྲིས་པ་དགེ།
རིགས་གསུམ་པདྨའི་སྒྱུ་འཕྲུལ་སེང་ཆེན་རྗེ༔ དཔའ་བརྟུལ་དྭངས་སྨན་སྡེ་ཚོགས་འཁོར་བཅས་ལ༔ གུས་པས་མཆོད་ཅིང་ཕྱག་འཚལ་མཆོད་པ་འབུལ༔ འདི་ཕྱི་བར་དོའི་དུས་ཀུན་སྐྱབས་མཛོད་ཅིག༔ མཆོད་བསྟོད་སྨོན་ལམ་
གསོལ་འདེབས་འདི༔ ཉིན་བཞིན་མ་ཆགས་བཟླས་ནུས་ན༔ བསམ་དོན་ཀུན་འགྲུབ་དབང་གི་རྒྱལ༔ ལག་ཏུ་ལོན་པ་དགེ་བར་དགེ།